NARIADENIE KOMISIE (ES) č. 850/2007
z 19. júla 2007,
ktorým sa mení a dopĺňa nariadenie (ES) č. 378/2005 o podrobných pravidlách implementácie nariadenia Európskeho parlamentu a Rady (ES) č. 1831/2003 týkajúceho sa povinností a úloh Referenčného laboratória Spoločenstva o žiadostiach o povolenie kŕmnych doplnkových látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na tretí pododsek jeho článku 21,
keďže:
(1)
Nariadením (ES) č. 1831/2003 sa stanovuje postup Spoločenstva na povoľovanie umiestňovania na trh a používanie kŕmnych doplnkových látok vo výžive zvierat. Ustanovuje sa v ňom, že každá osoba, ktorá sa usiluje o povolenie kŕmnej doplnkovej látky alebo o povolenie nového používania kŕmnej doplnkovej látky, musí Komisii predložiť žiadosť o povolenie v súlade s uvedeným nariadením (ďalej len „žiadosť“).
(2)
V nariadení (ES) č. 1831/2003 sa okrem toho ustanovuje zriadenie referenčného laboratória Spoločenstva (ďalej len „RLS“) na vykonávanie určitých povinností a úloh stanovených v prílohe II k uvedenému nariadeniu. V uvedenom nariadení sa takisto stanovuje, že referenčnému laboratóriu Spoločenstva môže pomáhať konzorcium národných referenčných laboratórií.
(3)
V nariadení (ES) č. 378/2005 sa stanovujú podrobné pravidlá implementácie nariadenia (ES) č. 1831/2003, pokiaľ ide o žiadosti a povinnosti a úlohy RLS.
(4)
V článku 4 ods. 1 nariadenia (ES) č. 378/2005 sa stanovuje, že RLS od žiadateľov vyberá poplatok za každú žiadosť (ďalej len „poplatok“). V prílohe II k uvedenému nariadeniu sa okrem toho stanovuje zoznam členov konzorcia národných referenčných laboratórií.
(5)
Výška poplatku nebola od dátumu nadobudnutia účinnosti nariadenia (ES) č. 378/2005 upravená a poplatok by sa mal zvýšiť, aby sa zohľadnili skúsenosti získané od uvedeného dátumu.
(6)
Česká republika, Írsko, Maďarsko a Fínsko informovali Komisiu o zmenách v názve alebo v určitých údajoch týkajúcich sa ich národných referenčných laboratórií, ktoré sú členmi konzorcia. Zoznam v prílohe II k nariadeniu (ES) č. 378/2005 by sa preto mal nahradiť zoznamom uvedeným v prílohe k tomuto nariadeniu.
(7)
Nariadenie (ES) č. 378/2005 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 378/2005 sa mení a dopĺňa takto:
1.
V článku 4 sa odsek 1 nahrádza týmto:
„1. RLS od žiadateľa vyberá poplatok 6 000 EUR za každú žiadosť (ďalej len ‚poplatok‘).“
2.
Príloha II sa nahrádza znením prílohy k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. júla 2007